บัตรบัวหลวงเลิกไฮโซหันจับลูกค้ารายย่อย
&#8220;บัวหลวง&#8221; รุกหนักบัตรเครดิต หันจับลูกค้ารายย่อยลดฐานเงินเดือนขั้นต่ำขอมีบัตรเหลือ 1.5 หมื่นบาท
31 ส.ค. 2554

“บัวหลวง” รุกหนักบัตรเครดิต หันจับลูกค้ารายย่อยลดฐานเงินเดือนขั้นต่ำขอมีบัตรเหลือ 1.5 หมื่นบาท 
นายโชค ณ ระนอง ผู้จัดการสายบัตรเครดิต ธนาคารกรุงเทพ กล่าวว่า ในช่วง 3 เดือนที่ผ่านมา ธนาคารได้ปรับลดฐานเงินเดือนขั้นต่ำสำหรับลูกค้าที่ต้องการสมัครบัตรเครดิตลงมาอยู่ที่ 1.5 หมื่นบาท จากเดิมกำหนดเอาไว้ที่ 2 หมื่นบาท เพื่อขยายฐานลูกค้ารายย่อยกลุ่มจบใหม่หรือเพิ่งเริ่มทำงาน เนื่องจากมองว่ารายได้และความสามารถในการชำระหนี้ของลูกค้ากลุ่มนี้มีแนวโน้มปรับตัวดีขึ้น 
ขณะที่เศรษฐกิจโดยภาพรวมขยายตัวได้ดีจากนโยบายกระตุ้นเศรษฐกิจของรัฐบาล ซึ่งคาดว่าจะช่วยเพิ่มยอดการใช้จ่ายภายในประเทศขึ้นถึง 15-18% โดยปัจจุบันธนาคารมียอดการใช้จ่ายผ่านบัตรอยู่ที่ 8,000 บาทต่อบัตรต่อเดือน เติบโตขึ้น 8% จากปีที่ผ่านมา และตั้งเป้าขยายฐานบัตรจากปัจจุบัน 1.1 ล้านใบ เป็น 1.2 ล้านใบ ภายในสิ้นปีนี้ 
“การปรับลดฐานเงินเดือนขั้นต่ำของลูกค้าบัตรเครดิตลงมา จะช่วยให้เราเข้าถึงลูกค้ากลุ่มที่เพิ่งจบใหม่หรือทำงานมาไม่เกิน 1 ปีได้เพิ่มขึ้น สอดคล้องกับนโยบายการปรับฐานเงินเดือนปริญญาตรีเป็น 1.5 หมื่นบาทของรัฐบาล ที่จะเพิ่มการเติบโตของฐานลูกค้าบัตรเครดิตในตลาด” นายโชค กล่าว
นายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ กล่าวว่า นอกจากการปรับลดฐานเงินเดือนแล้ว ธนาคารยังจะใช้กลยุทธ์ออกบัตรร่วมกับพันธมิตร (CoBrand) เพื่อขยายการเติบโตควบคู่ไปด้วย โดยล่าสุดได้ร่วมมือกับบริษัท โตโยต้า มอเตอร์ ออกบัตรเครดิตวีซ่าแพลทินัม เพื่อเจาะกลุ่มผู้ใช้รถโตโยต้าด้วยการเสนอสิทธิพิเศษ อาทิ ให้ส่วนลด 10 % เมื่อซื้ออะไหล่ ผ่อนชำระค่าบริการ 0% นาน 6 เดือน 
“ขณะนี้เรามีฐานลูกค้าที่ถือบัตรเครดิตโตโยต้า ธนาคารกรุงเทพ อยู่ 4 หมื่นใบและคาดว่าจากการจัดโปรโมชั่นครั้งนี้จะมียอดเพิ่มขึ้นอีก 6 หมื่นใบ เป็น 1 แสนใบ เนื่องจากธุรกิจยานยนต์มีการขยายตัวได้ดี โดยธนาคารมีแผนจะออกบัตรร่วมกับพันธมิตรหลายอื่นเติมเพิ่มอีกในเร็วๆนี้ ” นายทวีลาภ กล่าว